ગુરૂદેવે ॐઋષિને આત્મજ્ઞાન આપતાં કહ્યું કે, દુનિયામાં કોઇપણ વ્યક્તિ પરિપૂર્ણ નથી હોઇ શકતી. પૂર્ણ તો એકમાત્ર પૂર્ણબ્રહ્મ પરમાત્મા જ છે. કોઇનામાં શારીરિક તો કોઇનામાં બૌદ્ધિક અપૂર્ણતા હોય છે, પરંતુ મનુષ્યે એ દ્રઢપણે નિશ્ચિત કરવું જોઇએ કે ઇશ્વરે તેને જે પણ કંઇ અલ્પ અથવા અધિક આપ્યું છે, તેને તે ‘પરિપૂર્ણ’ બનાવે. જે કંઇ પરમાત્માએ આપ્યું છે તેને ‘કૃપા’ માને અને જે નથી મળ્યું તેમાં ઇશ્વરની ‘ઇચ્છા’ સમજી તેનો શોક મનાવવાનું છોડી દે. પ્રારબ્ધમાં લખેલા કર્મોને જે હસતાં મુખે સહી લે અને પરમાત્માએ બક્ષેલી આવડતને વધુને વધુ અસરકારક બનાવી આત્મકલ્યાણ તેમજ જગતકલ્યાણ માટે કંઇક કરી છૂટે એ જ સાચા અર્થમાં મહાપુરૂષ છે.